Document ID: 32014R0153

PADOMES REGULA (ES) Nr. 153/2014
(2014. gada 17. februāris),
ar ko groza Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi un atceļ Regulu (ES) Nr. 298/2013
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 215. pantu,
ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu,
tā kā:
(1)
Ar Padomes Regulu (EK) Nr. 314/2004 (1) tiek īstenoti vairāki pasākumi, kas ir paredzēti Padomes Lēmumā 2011/101/KĀDP (2), tostarp konkrētu fizisku vai juridisku personu, vienību un struktūru līdzekļu un saimniecisko resursu iesaldēšana.
(2)
Būtu jāatjauno ceļošanas aizlieguma un aktīvu iesaldēšanas apturēšana, ko piemēro lielākajai daļai Lēmuma 2011/101/KĀDP I pielikumā minētajām personām un vienībām, un tā būtu papildus jāpiemēro vēl astoņām personām.
(3)
Daži no minētajiem pasākumiem ir Līguma par Eiropas Savienības darbību piemērošanas jomā, tādēļ to īstenošanai ir nepieciešamas Savienības līmeņa reglamentējošas darbības, jo īpaši, lai nodrošinātu to, ka ekonomikas dalībnieki visās dalībvalstīs tos piemēro vienādi.
(4)
Regulai (EK) Nr. 314/2004 būtu jāpievieno atjaunināts pielikums, iekļaujot vēl astoņas personas, kurām jāgūst labums no aizliegumu piemērošanas apturēšanas, kas noteikta tās 6. panta 1. un 2. punktā, papildus 81 personai un astoņām vienībām, kuras jau gūst labumu no aizliegumu piemērošanas apturēšanas, kas paredzēta Padomes Regulas (ES) Nr. 298/2013 (3) 6. pantā.
(5)
Tāpēc būtu attiecīgi jāgroza Regula (EK) Nr. 314/2004.
(6)
Apturēšanas pagarinājums, kas paredzēts Regulā (ES) Nr. 298/2013, vairs nebūs spēkā no 2014. gada 20. februāra, un minētais pagarinājums jāparedz šajā regulā. Tāpēc juridiskās skaidrības interesēs Regula (ES) Nr. 298/2013 būtu jāatceļ.
(7)
Lai nodrošinātu šajā regulā paredzēto pasākumu efektivitāti, šai regulai ir jāstājas spēkā tās publicēšanas dienā,
IR PIEŅĒMUSI ŠO REGULU.
1. pants
Regulu (EK) Nr. 314/2004 groza šādi:
1)
regulas 6. pantam pievieno šādu punktu:
“4. Šā panta 1. un 2. punktā paredzētos pasākumus aptur, ciktāl tie attiecas uz IV pielikumā minētajām personām un vienībām.”;
2)
šīs regulas pielikumu pievieno kā IV pielikumu.
2. pants
Regula (ES) Nr. 298/2013 tiek atcelta.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 17. februārī

Labels: 18
5